ผักพื้นบ้านแบบไทย ๆ ช่วยต้านอนุมูลอิสระ ชะลอวัย

อนุมูลอิสระ (Free Radical) คือโมเลกุลที่เกิดจากกระบวนการเผาผลาญในร่างกาย และเกิดจากปัจจัยภายนอก เช่น รังสียูวี ควันบุหรี่ หากร่างกายของเรามีสารอนุมูลอิสระเป็นจำนวนมากอาจทำให้เกิดโรคเรื้อรังตามมาได้ เช่น โรคมะเร็ง โรคเบาหวาน โรคหัวใจ และหลอดเลือด

แน่นอนว่าสารอนุมูลอิสระคือสิ่งที่ไม่ดีต่อร่างกาย และถึงแม้ว่าร่างกายของเราจะมีกลไกป้องกันตัวเองจากสิ่งแปลกปลอมเหล่านี้ด้วยการสร้างสารต้านอนุมูลอิสระ (Antioxidant) ขึ้นมา แต่ปริมาณที่ได้ก็ยังไม่เพียงพอ ดังนั้นการทานอาหารที่หาง่ายและราคาไม่แพงอย่างผักพื้นบ้านของเราเองก็นับเป็นทางเลือกที่ไม่ควรมองข้าม

นอกจากนี้ อาจารย์เพลินใจ ตังคณะกุล นักวิจัยจากสถาบันค้นคว้าและพัฒนาผลิตภัณฑ์อาหาร มหาวิทยาลัยเกษตรศาสตร์ และคณะได้ทำการศึกษาวิจัยเกี่ยวกับฤทธิ์การต้านสารอนุมูลอิสระของผักพื้นบ้านในอาหารเหนือและอีสาน พบว่าผักพื้นบ้านส่วนใหญ่มีคุณค่าส่งเสริมสุขภาพ (Functional Food) ได้เป็นอย่างดี

ผักพื้นบ้านภาคเหนือ

ผักเชียงดา

ผักเชียงดาเป็นเถาไม้เลื้อย ใบสีเขียวเข้มคล้ายใบชะพลู นำดอกและยอดอ่อนมาทำอาหาร เช่น เชียงดาผัดไข่ ผักเชียงดาผัดไข่กุ้งแห้ง

ขนุนอ่อน

ขนุนอ่อนมีหลายสายพันธุ์ หากเป็นสายพันธุ์ที่มีรสหวานจะนิยมนำมาทำอาหารเช่น แกงขนุนอ่อน ตำขนุนอ่อน ส่วนที่มีสรรพคุณเป็นยาสมุนไพรได้แก่ ใบ เมล็ด แก่น

ดอกสะแล

ดอกสะแลเป็นพืชไม้พุ่ม ออกดอกเป็นกลุ่ม ช่อดอกจะมีลักษณะเป็นเม็ดกลมสีเขียว รสชาติมัน เมนูที่แนะนำเช่น แกงส้มดอกสะแล

ผักพื้นบ้านภาคกลาง

ใบชะมวง

ใบชะมวง ยอดอ่อนและใบอ่อนจะมีรสเปรี้ยว เมนูที่แนะนำเช่น ไก่ต้มใบชะมวง แกงกะทิหมูชะมวง