ใหม่-สุคนธวาเดือดจัดข่าวปลอมเป็นปอปกินหมา

“ใหม่-สุคนธวา” ปรี๊ดจัดใส่เพจโยงข่าวมั่ว บอกเป็น “ร่างทรงครูกายแก้ว” เพราะอยากกินหมา ทำคนเชื่อว่าเป็นปอบจนทัวร์ลงหนัก

แม่ลูก 2 อย่าง ใหม่-สุคนธวา สุดช็อก และเดือดจัดเมื่อเจอเพจข่าวปลอมที่ใช้ชื่อว่า น้องง เขียนแคปชั่นว่า “ร่างทรงครูกายแก้วประทับ” แซะในทำนองว่าตัวเองเป็นปอบกินหมา ทีแรกข่าวนี้ทำเอาเจ้าตัวสุดงงว่าสาเหตุมาจากอะไร สุดท้ายคือเรื่องนี้ถูกไปโยงกับข่าวในอดีตที่ตัวเองเคยให้สัมภาษณ์กับข่าวช่องหนึ่งเมื่อ 3 ปีก่อน ที่เจ้าตัวบอกว่ามีอาการแพ้ท้องสุดแปลกจนทำให้อยากกินสุนัขที่เลี้ยงไว้ และประเด็นคือมีเกรียนคีบอร์ดตัวดีเอาข่าวนี้ของเจ้าตัวไปโยงกับกระแสเรื่องการฆ่าหมาแมวเพื่อไปบูชายัญ “ครูกายแก้ว” เมื่อเรื่องนี้ออกมาก็ทำเอาคนรักหมาแมวทำใจไม่ได้ และทัวร์ก็ไปลงที่เจ้าตัวอย่างหนัก แต่ในเมื่อเจ้าตัวไม่ได้ทำอะไรผิดจริง ก็ต้องขอกลับมาโต้กลับด้วยความบริสุทธิ์ใจ และคิดว่าไม่แฟร์ที่เพจดังกล่าวปลุกปั่นเรื่องที่ไม่มีมูล ไม่เป็นความจริง ทำเพื่อต้องการแค่จะเรียกกระแส และสร้างยอดไลค์ให้เพจตัวเอง ไม่สนใจว่าคนอื่นจะได้รับผลกระทบอย่างไร